《慰严溪张君贡士》
宋代·何梦桂

朝日景曈曈，湛露溘已晞。
日暮风凄凄，啼鸟失其雏。
时迈感物化，抚事成伤悲。
严溪子张子，有儿读父书。
年少隽且文，亲颜悦以怡。
一朝成鬼录，登台空望归。
望归不归来，泪尽双目眵。
嬴博招尔魂，忍抚游子衣。
生子期养亲，安知亲器儿。
古伤邓伯道，天道不可知。
穆伯有收子，暮年良可期。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。